|  |
| --- |
| *Komenski_grb_-_barvno* |
| **OBČINA KOMEN** |
| ***Občinski svet***  |
|  |
|  |
|  |

Številka: 032-0007/2025-

Datum: 28. 5. 2025

# ZAPISNIK

16. redne seje občinskega sveta Občine Komen,

ki je bila v sredo, 28. 5. 2025, ob 17.00 uri v sejni sobi Občine Komen.

**PRISOTNI**:

**Člani občinskega sveta:** Alenka Tavčar, Marko Bandelli, Damjan Grmek, Adrijana Konjedič,

Urban Grmek Masič, Stojan Kosmina, Dunja Peric, Jožef Strnad, Goran Živec, Metka Zver, David Zega, Bojan Žlebnik

**ODSOTNI:** Ivo Kobal

**Občinska uprava:** Iztok Felicjan (direktor OU),

**Vabljeni:**

* Marga Milavec, predsednica NO,
* Predstavniki Komunale Sežana d.d. k tč. 7., 8.,
* Refin d.o.o. Aleksander Kupljenik k tč. 6,
* Vrtec Sežana, ravnateljica Teja Čeh Svetina k tč. 5,
* OŠ Antona Šibelja Stjenka Komen, ravnateljica Dunja Peric, pomočnica ravnateljice Metka Paljk k tč.10, 11
* Ora Krasa in Brkinov d.o.o., direktorica Karmen Rodman, zunanja sodelavka Astrid Prašnikar k tč. 4.

**OSTALI PRISOTNI**:

**Predstavniki medijev**: /

Seji predseduje **mag. Erik Modic, župan**. Svetnikom pove, da se seja občinskega sveta snema.

Točka 1: Otvoritev seje in ugotovitev sklepčnosti

Vse navzoče je pozdravi župan, mag. Erik Modic. Ugotovi, da se seje udeležuje 11 članov občinskega sveta ter da je sklepčnost zagotovljena. Opravičil se je g. Ivo Kobal in g. Marko Bandelli za prvih 10 min.

Točka 2: Pregled realizacije sklepov ter potrditev zapisnikov 15. redne seje občinskega sveta z dne 26. 3. 2025 in 2. izredne seje z dne 9. 4. 2025

Podane so bile naslednje pripombe:

**David Zega:** opozori, da v točki razno Zapisnika 15. redne seje piše, da je on podal pripombo v zvezi z upočasnitvijo prometa skozi Gorjansko in zakaj se tukaj ne da vzpostaviti cone 30, pove, da tega ni izjavil in naj se v zapisniku popravi.

**Goran Živec**: poda pripombo na sklep izredne seje in sicer sklep št. 4 v povezavi s sklepom 17, 15. redne seje, da je potrebno navesti, kateri sklep in katera točka sklepa se zadrži izvajanje, ker če je napisano tako kot v zapisniku, se zadrži izvajanje celotnega sklepa. Pove še, da so razpravljali in sprejeli sklep, da se do prve seje zadrži izvajanje samo druge točke sklepa 17 in ne celotnega sklepa.

Predlaga, da se sklep popravi tako, da se zadrži izvajanje 2. točke 17. sklepa.

Župan zaključi razpravo in poda na glasovanje naslednja sklepa:

SKLEP št. 1

**Potrdi se zapisnik 15. redne seje občinskega sveta Občine Komen z dne 26. 3. 2025 s pripombo, ki jo je podal David Zega.**

Prisotnih je 11 članov sveta.

Sklep je bil soglasno, z 11 glasovi ZA, sprejet.

SKLEP št. 2

**Potrdi se zapisnik 2. izredne seje občinskega sveta Občine Komen z dne 9. 4. 2025 s pripombo, ki jo je podal Goran Živec.**

Prisotnih je 11 članov sveta.

Sklep je bil soglasno, z 11 glasovi ZA, sprejet.

Točka 3: Določitev in potrditev dnevnega reda

Člani OS so predlog dnevnega reda prejeli s sklicem seje, po e-pošti pa še predlog razširitve dnevnega reda z dodatno točko, in sicer:

13. Predlog Sklepa o potrditvi cenika vstopnin in vodenj v Štanjelu 2025

Ker ni bilo dodatnih predlogov, župan da na glasovanje:

SKLEP št. 3

**Predlagani dnevni red 16. redne seje občinskega sveta, sklicane z vabilom št. 032-0007/2025-1 z dne 19. 5. 2025, se razširi z naslednjo točko:**

**13. Predlog Sklepa o potrditvi cenika vstopnin in vodenj v Štanjelu 2025;**

**Točke dnevnega reda se ustrezno preštevilčijo.**

Prisotnih je 11 članov sveta.

Sklep je bil soglasno, z 11 glasovi ZA, sprejet.

**SKLEP št. 4**

***Sprejme se tako dopolnjeni dnevni red:***

1. **Predstavitev Akcijskega načrta ukrepov trajnostnega turizma 2025 – 2028 destinacije Kras in Brkini;**
2. **Predlog Sklepa o izdaji soglasja k številu in vrsti oddelkov ter sistemizaciji delovnih mest v javnem vzgojno-izobraževalnem zavodu Vrtec Sežana v šolskem letu 2025/2026;**
3. **Predlog Sklepa o potrditvi cene storitve obvezne gospodarske javne službe 24-urne dežurne pogrebne službe in Predlog Sklepa o višini grobnine za enojni grob;**
4. **Letno poročilo koncesionarja o izvajanju gospodarske javne službe za pokopališko dejavnost v Občini Komen v letu 2024 – seznanitev;**
5. **Letno poročilo koncesionarja o izvajanju gospodarske javne službe »Zbiranje in prevoz komunalnih odpadkov« v Občini Komen za leto 2024 – seznanitev;**
6. **Predlog Sklepa o sklenitvi sporazuma o pobratenju med Občino Komen in Občino Dürnstein;**
7. **Predlog Sklepa o izdaji soglasja k selitvi 6. razreda iz podružnice na centralno šolo;**
8. **Predlog Sklepa o sofinanciranju ločenega izvajanja pouka posameznih predmetov v kombiniranem oddelku 2. in 3. razreda v Podružnični šoli Štanjel v šolskem letu 2025/2026;**
9. **Predlog Sklepa o izdaji soglasja k razporeditvi presežka prihodkov nad odhodki javnega zavoda Kosovelova knjižnica Sežana;**
10. **Predlog Sklepa o potrditvi cenika vstopnin in vodenj v Štanjelu 2025;**
11. **Predlog Sklepa o ukinitvi statusa grajenega javnega dobra na parcelah št. 26/2, 950/46 in 950/47 vse k.o. 2416 Štanjel;**
12. **Predlog sklepa o dopolnitvi Načrta ravnanja z nepremičnim premoženjem Občine Komen za leto 2025;**
13. **Predlog Sklepa o imenovanju občinske volilne komisije;**
14. **Predlog Sklepa o podelitvi priznanj Občine Komen za leto 2025;**
15. **Vprašanja, pobude, odgovori.**

Prisotnih je 11 članov sveta.

Sklep je bil soglasno, z 11 glasovi ZA, sprejet.

Točka 4: Predstavitev Akcijskega načrta ukrepov trajnostnega turizma 2025 – 2028 destinacije Kras in Brkini

Župan prosi Karmen Rodman direktorico ORE, da predstavi Akcijski načrt. Direktorica se zahvali za besedo in pove, da je v preteklem triletnem obdobju destinacija Kras in Brkini dne 20. 1. 2025 ponovno prejela znak Slovenia Green Destination GOLD, kar potrjuje njeno zavezanost in predanost trajnostnemu razvoju turizma. Na podlagi strokovnih ocen v okviru Zelene sheme slovenskega turizma (ZSST) je destinacija dosegla povprečno oceno 8,5, kar jo uvršča med najbolje ocenjene destinacije v državi.

V nadaljevanju predstavitve pove, da jih v prihodnosti še čakajo novi izzivi ter predstavi Akcijski načrt ukrepov trajnostnega turizma destinacije Kras in Brkini 2025–2028 z ukrepi za izboljšanje stanja na področjih, kjer so bila podana priporočila ocenjevalcev.

Na koncu predstavitve poda tudi predloga sklepov in sicer:

1. Občinski svet Občine Komen sprejme Akcijski načrt ukrepov trajnostnega turizma destinacije Kras in Brkini 2025–2028.
2. Občinski svet Občine Komen predlaga županu Občine Komen, da skupaj z župani Občine Sežana, Občine Hrpelje-Kozina in Občine Divača ustanovi delovno skupino za uresničevanje Akcijskega načrta ukrepov trajnostnega turizma destinacije Kras in Brkini 2025–2028, ki bo sogovornik destinaciji Kras in Brkini pri uresničevanju ukrepov akcijskega načrta.

**Ob 17.12 uri se seji pridruži občinski svetnik Marko Bandelli.**

Župan odpre razpravo.

**Goran Živec** svetnike seznani, da je potrebno, da se vključimo v zeleno shemo, ker drugače občina ne dobi sofinanciranega dela stroškov za skupno promocijo destinacije in da vključenost v shemo vpliva na sprejemanje odločitev turistov, da pridejo in dajo preferenco območjem, ki so certificirana in opremljena s tem znakom.

Župan zaključi razpravo in dana glasovanje naslednji

**SKLEP št. 5:**

1. **Občinski svet Občine Komen sprejme Akcijski načrt ukrepov trajnostnega turizma destinacije Kras in Brkini 2025–2028.**
2. **Občinski svet Občine Komen predlaga županu Občine Komen, da skupaj z župani Občine Sežana, Občine Hrpelje-Kozina in Občine Divača ustanovi delovno skupino za uresničevanje Akcijskega načrta ukrepov trajnostnega turizma destinacije Kras in Brkini 2025–2028, ki bo sogovornik destinaciji Kras in Brkini pri uresničevanju ukrepov akcijskega načrta*.***

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 5: Predlog Sklepa o izdaji soglasja k številu in vrsti oddelkov ter sistemizaciji delovnih mest v javnem vzgojno-izobraževalnem zavodu Vrtec Sežana v šolskem letu 2025/2026

Župan povabi ravnateljico vrtca g. Tejo Čeh Svetina, da predstavi predlog.

Ravnateljica podrobneje predstavi predlog števila in vrst oddelkov ter sistemizacijo za šolsko leto 2025/26.

Odbor za negospodarstvo je predlog podprl in predlaga občinskemu svetu, da ga sprejme.

Župan odpre razpravo. Ker ni razpravljavcev župan zaključi razpravo.

Na glasovanje je bil dan

**SKLEP št. 6:**

1. **Sprejme se pregled števila vpisanih otrok in izda se soglasje k predlaganemu številu in vrsti oddelkov v javnem vzgojno-izobraževalnem zavodu Vrtec Sežana (v nadaljevanju: Vrtec Sežana) z enotama na območju občine Komen v šolskem letu 2025/2026 kot izhaja iz predloga Vrtca Sežana, št. 442/2-2025, z dne 15. 5. 2025.**
2. **V primeru, da se med letom pojavi potreba po spremembi vrste oddelka zaradi starostne strukture vpisanih otrok, in da ta sprememba ne vpliva na število zaposlenih, se na podlagi obrazloženega predloga Vrtca Sežana pooblašča župana za izdajo soglasja k spremembi vrste oddelka.**
3. **Daje se soglasje k sistemizaciji delovnih mest v Vrtcu Sežana v šolskem letu 2025/2026 kot izhaja iz predloga Vrtca Sežana, št. 442/2-2025, z dne 15. 5. 2025 in v skladu s predpisi, ki urejajo zaposlovanje v vrtcih.**
4. **V primeru, da število vpisanih otrok v posameznem oddelku Vrtca Sežana na območju občine Komen presega z zakonom določen normativ, Občinski svet Občine Komen soglaša, da lahko Vrtec Sežana uporabi fleksibilni normativ, ki dovoljuje v vsakem oddelku še enega ali dva otroka več kot je najvišje dovoljeno število, vendar le v primerih, ko je to nujno potrebno.**
5. **Občinski svet Občine Komen soglaša, da Vrtec Sežana uporabi znižan normativ, kjer je to potrebno.**
6. **Župana se pooblašča, da lahko, v skladu s potrebami in ob izpolnitvi minimalnih normativov za odprtje posamezne vrste oddelka, izda soglasje k odprtju dodatnega oddelka in k dodatnim zaposlitvam.**
7. **Župana se pooblašča, da v primeru možnosti znižanja cene posamezne vrste programa oziroma programov vrtca, izda Vrtcu Sežana soglasje k znižanju cene posameznega programa oziroma programov.**
8. **Župana se pooblašča, da izda soglasje k zvišanju cene programov, če je predlog za zvišanje cene do 3 %.**
9. **Daje se soglasje, da se ob tako imenovanih »mostovih« enote družijo in sicer otroci iz Štanjela v Komen.**
10. **Pri kasnejših vpisih otrok v enoti Vrtca Sežana na območju občine Komen imajo prednost otroci s stalnim prebivališčem v občini Komen, nato otroci s stalnim prebivališčem v eni izmed občin soustanoviteljic Vrtca Sežana in šele nato ostali otroci.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 6: Predlog Sklepa o potrditvi cene storitve obvezne gospodarske javne službe 24-urne dežurne pogrebne službe in Predlog Sklepa o višini grobnine za enojni grob;

Župan preda besedo g. Aleksandru Kupljeniku, Refin d.o.o., ki predstavi, kako so bili določeni pogoji in cena v razpisu. Pove, da je dokumentacija sestavljena skladno z Uredbo in da je pohvalno, da se je za koncesijo odločilo več občin hkrati. Enako kot za 24-urne dežurne pogrebne službe velja za pokopališko dejavnost. Meni, da je cena primerna.

Župan odpre razpravo

V razpravi je **Goran Živec** želel malo več pojasnila v zvezi z DDV-jem, **Aleksander Kupljenik** pojasni, da je od občine do občine odvisno, kako se odloči. Pri vežicah je to vsekakor odbitni DDV saj jih občine oddajo v uporabo oz. najem in v zakonu je jasno napisano, da ko občina nekaj oddaja v obdavčljiv najem, si DDV pri investiciji lahko odbije, pri pokopališki dejavnosti pa ni nujno, saj je nekaj grobnina nekaj pa urejanje, ki so samo tekoči stroški, ne pa tudi investicija.

Pri investicijah (npr. v žarno nišo) pa si DDV lahko odbije samo v primeru, če bo koncesionarju za predmet zaračunala najemnino koncesionarju oz. koncesnino.

**Goran Živec** se sicer s tem ne strinja, saj se prostori po njegovem mnenju uporabljajo za neposlovno dejavnost, občina naj ne bi bila upravičena zaračunati DDV za najemnino teh prostorov.

**g. Aleksander Kupljenik** pa pove, da je zadeva izenačena z ostalo gospodarsko javno infrastrukturo, kot je kanalizacija, ceste, vodovod, ki je namenjena javni uporabi oz. končnim uporabnikom.

Občina trenutno tega nima.

Ker ni bilo drugih razpravljavcev župan zaključi razpravo in da na glasovanje naslednja sklepa:

**SKLEP št. 8**:

**Potrdi se cena storitve izvajanja obvezne gospodarske javne službe 24-urne dežurne pogrebne službe za leto 2025 v Občini Komen v višini 213,00 EUR brez DDV na pokojnika, predlagana z Elaboratom o oblikovanju cene 24-urne dežurne pogrebne službe za leto 2025 v občini Komen, ki ga je pripravil Komunala d.d., Partizanska cesta 2, 6210 Sežana, december 2024.**

**Potrjena cena začne veljati z dnem podpisa koncesijske pogodbe.**

Prisotnih je 12 članov sveta.

Sklep je bil soglasno, z 12 glasovi ZA, sprejet

**SKLEP št. 9:**

**Potrdi se cena grobnine za enojni grob v Občini Komen v višini 29,80 EUR brez DDV, predlagana z Elaboratom o izračunu grobnine za enojni grob v Občini Komen (Komunala d.d., Partizanska cesta 2, 6210 Sežana, december 2024).**

**Potrjena cena začne veljati z dnem 1. 1. 2026.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 7: Letno poročilo koncesionarja o izvajanju gospodarske javne službe za pokopališko dejavnost v Občini Komen v letu 2024 – seznanitev

Župan preda besedo Marjetki Terčon, da predstavi poročilo, ki se najprej zahvali za podelitev oz. potrditev cen v prejšnji točki. Med predstavitvijo pove, da so v preteklem letu povečali intenziteto košnje ter upoštevali podane pripombe na občinskem svetu. Med letom je bil samo en klic s pritožbo in s tem je zelo zadovoljna. V sklopu grobnine bodo s podeljeno koncesijo lahko opravljali tudi določena dela, ki jih do sedaj niso mogli. Določiti bo potrebno, seveda skupaj s občino, katera grobna mesta se bodo lahko odstranila in s tem pridobili na pokopališčih nekaj več prostora, predvsem na pokopališčih, kjer se prostorska stiska pojavlja, poskrbeli bodo za manjša vzdrževalna dela na mrliških vežicah, kot so beljenje, manjša popravila in podobno,…

V preteklem letu so poleg košenj skrbeli tudi za urejanje pokopališč in odvoz odpadkov, odvoz sveč, evidentiranje porabe vode, vodenje pokopališkega katastra. Pokopališka dejavnost se je opravljala na podlagi koncesije, medtem ko je pokopališka dejavnost potekala kot tržna dejavnost. V letu 2024 je bil 39 pokopov od tega 87% žarnih pokopov in 13% klasičnih pokopov. Pri analizi cen (zaradi prenizke grobnine) tudi drugih komunal so ugotovili, da so v spodnji polovici ponudnikov (po cenah) zato so se v preteklem letu tudi soočili z izgubo na pokopališki dejavnosti. Pove še, da se trenutno največja stiska glede prostora pojavlja na pokopališčih Ivanjem Gradu, Kodretih in Gabrovici pri Komnu.

Župan odpre razpravo.

V razpravi **Adrijana Konjedič** pove, da že 6 let govori eno in isto. Moti jo, da v poročilih navajajo dela, ki jih ne opravljajo, vsaj na njihovem pokopališču ne. Najbolj jo moti, da table na pokopališčih niso urejene ter objave katastra in pokaže slikovno gradivo, Kodreti in Tomačevica pa nimajo niti oglasne table. Na nekaterih ni niti oznake, kdo je upravljavec pokopališča. Pokaže slike več pokopališč ter prikaže zgledno urejeno tablo v Volčjem gradu, ki jo vzdržuje vaška skupnost.

**Marjetka Terčon** pove, da so bile table urejene v preteklem tednu, prav tako so bili zamenjani oz. postavljeni zalivalniki. Pove da table manjkajo samo tam, kjer še pridobivajo soglasje Zavoda za kulturno dediščino.

**Adrijana Konjedič** se predlaga, da se v zvezi z neznanimi skrbniki obrnejo na vaške skupnosti.

**Marjetka Terčon** pojasni, da so pri neznanih grobovih razhajanja in da morajo upoštevati tudi Zakon, ki določa določena pravila, med drugim tudi, da kdor naroči pogreb je dolžan po smrti prevzeti tudi skrb za grob.

V nadaljnji razpravi so se oglasili še **Jožef Strnad**, ki ne vidi take težave v neznanih skrbnikih, saj se lahko grob po mirovni dobi 10 let ponovno uredi, **David Zega,** ki pove, da je prav, da se pohvali kar je bilo narejeno in graja, kar ni bilo narejeno ter **Stojan Kosmina**, ki je pohvalil prvo košnjo in opozori, da bi morali nove grobove obračunavati.

**Urban Grmek Masič** je še postavil vprašanje ali je možno rezervirati grobno mesto in ali se za tako mesto potem tudi plačuje ter ali se kdo tega poslužuje.

**Marjetka Terčon** je odgovorila, da je to možno s tem, da se grobno mesto tudi uredi in ustrezno označi ter se plačuje, kot da bi bil nekdo tam že pokopan.

Po zaključku razprave se župan zahvali Marjetki Terčon in da na glasovanje naslednji

**SKLEP št. 10:**

**Občinski svet Občine Komen se je seznanil z Letnim poročilom koncesionarja Komunala Sežana d.d., Partizanska cesta 2, 6210 Sežana, o izvajanju gospodarske javne službe pokopališke dejavnosti v Občini Komen v letu 2024, št. PP2025001169 iz aprila 2025.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 8: Letno poročilo koncesionarja o izvajanju gospodarske javne službe »Zbiranje in prevoz komunalnih odpadkov« v Občini Komen za leto 2024 – seznanitev

Župan povabi Vlasto Kukanja, da predstavi poročilo.

**Vlasta Kukanja** na kratko predstavi poročilo o ravnanju z odpadki za preteklo leto. Pove, da je bilo leto zelo turbolentno, da so se na državnem nivoju ustavili snovni tokovi izvoza na obdelavo in sežig, posledica je bila, da so se odpadki kopičili po zbirnih centrih. Komunala še vedno skladišči preko 200 ton odpadkov zaradi zmanjšanega prevzema. Zaradi tega so se cene dvigovale in še dvigovale (iz 170 € na 300 € po toni in še prevoz), in še vedno se malo čaka, da bi se zmanjšale.

Boji se, da bo letošnje leto še slabše, saj država ni naredila svoje naloge na tem področju.

Pri vodenju katastra so zabeležili več dodatnih gospodinjstev in opaža, da so glede tega ljudje zelo urejeni, bo pa težava v prihodnje zaradi strožjega izvajanja zakona o varstvu osebnih podatkov in bo tako občina kot komunala težje prišla do podatkov. Pri poslovnih subjektih prav tako napredujejo in je bilo sklenjenih več pogodb.

Uspeli so pridobiti okoljevarstveno dovoljenje za zaprtje odlagališča in zbirni center. Z letom 2024 se je tako pričelo 30-letno obdobje zapiranja odlagališča. Izvedli so veliko akcij osveščanja in ravnanja z odpadki predvsem v vrtcih in osnovnih šolah.

Povečalo se je skupna količina odpadkov in sicer za 5% ter za 7% oddane frakcije. Pohvalila bi posebej zbiranje nevarnih odpadkov ter zbiranje azbesta, ki jo podpira tudi Občina in predlaga, da se s tem nadaljuje. Pohvalen je obisk zbirnega centra, niso pa preveč zadovoljni z odnosom občanov do EKO otokov, predvsem s kvaliteto ločenega zbiranja.

Župan odpre razpravo.

V razpravi se najprej oglasi **Goran Živec,** ki pove, da bi bilo morda potrebno, da se čimprej pristopi še k nadaljevanju in sprejemu odloka. Glede na stanje, da ima Komunala sklenjeno pogodbo s 122 pravnimi osebami, registriranih pa je v občini 390 pravnih subjektov, bi morali na tem področju še kaj storiti. Ve sicer, da del teh subjektov verjetno res ne povzroča odpadkov in opozori, da trenutno veljavni akt o koncesiji to nalaga koncesionarju.

**Vlasta Kukanja** pove, da v Občinah Divača in Hrpelje-Kozina že velja nov akt in da so tam že izvedli akcijo pozivov pravnim osebam in je izpadlo približno 17 % tistih, ki niso zavezani.

Tako v Divači, kot v Hrpeljah je »vojna«. Mali obrtniki se upirajo temu plačevanju z vsemi štirimi, vendar se bo stanje počasi tudi tam umirilo. Ko bo v Komnu vse pripravljeno, nas tudi čaka burno leto.

V nadaljevanju razprave je **Jožef Strnad** želel izvedeti, kdo je pristojen za uveljavitev Odloka ter kam gredo odpadki v obdelavo, **Marko Bandelli** vpraša kaj je s smetmi v Ljubljani in ponovno odpre debato o poslovnih subjektih, ki »nimajo« odpadkov oz. sklenitev pogodbe z njimi.

**Vlasta Kukanja** pove, da je zato pristojni MIR, ki pa ima samo enega inšpektorja in več kot toliko ne more pomagati.

**Adrijana Konjedič** še vpraša koga lahko občan, ki ima 10m od hiše odlagališče, obvesti.

**Vlasta Kukanja** še enkrat pove, da je za to pristojna medobčinska inšpekcijska in redarska služba. Lahko pa se reši tudi tako, da se odpadke naloži na prikolico in pripelje na zbirni center.

**Metka Zver** pohvali EKO otok v Štanjelu in ravnanje tam, **Marko Bandelli** pohvali zbirni center v Komnu.

Po zaključeni razpravi župan predlaga naslednji

**SKLEP št. 11:**

**Občinski svet Občine Komen se je seznanil z Letnim poročilom koncesionarja Komunala Sežana d.d., Partizanska cesta 2, 6210 Sežana, o poslovanju in izvajanju gospodarske javne službe »Zbiranje in prevoz komunalnih odpadkov«, v Občini Komen za leto 2024 št. PP2025001193 iz maja 2025.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 9: Predlog Sklepa o sklenitvi sporazuma o pobratenju med Občino Komen in Občino Dürnstein

Župan obrazloži, da je Dürnstein je slikovita avstrijska občina, ki leži v dolini Wachau ob reki Donavi v zvezni deželi Spodnja Avstrija. Znana je po svoji baročni cerkvi z modrim zvonikom, ki je ena najbolj prepoznavnih podob doline Wachau. Nad mestecem se dvigajo razvaline gradu Dürnstein, kjer je bil v 12. stoletju zaprt angleški kralj Rihard Levjesrčni. Dürnstein je obdan z vinogradi in je pomembno vinorodno območje, znano po belem vinu, predvsem sortah Grüner Veltliner in Riesling. Občina ima bogato zgodovino, ki sega v srednji vek, in številne lepo ohranjene zgodovinske stavbe. Dürnstein je idealen kraj za ljubitelje zgodovine, narave in vina. Občina Dürnstein v Spodnji Avstriji ima po ocenah za leto 2024 skupno nekaj več kot 800 prebivalcev. Glavno naselje Dürnstein šteje okrog 300 prebivalcev. Glavna gospodarska panoga občine Dürnstein je vinogradništvo in vinarstvo. Občina leži v središču doline Wachau, ki je ena najbolj znanih vinorodnih regij v Avstriji, predvsem po vrhunskih belih vinih, kot sta Grüner Veltliner in Riesling. Poleg tega ima pomembno vlogo tudi turizem, saj Dürnstein privablja številne obiskovalce zaradi svoje zgodovine, arhitekture, naravnih lepot in lege ob Donavi. Mnogi domačini se ukvarjajo z gostinstvom, ponudbo nastanitev, vodenjem izletov in prodajo lokalnih izdelkov. Kombinacija vinogradništva in turizma tako predstavlja temelj gospodarstva v Durnsteinu.

Pove, da ima občina precej skupnih točk z Občino Komen. Pobuda za pobratenje je prišla s strani župana Durnsteina.

Župan odpre razpravo.

V razpravi se svetniki strinjajo s sklenitvijo pobratenja, **David Zega** pa predlaga, da si pobrateno občino svetniki tudi ogledajo in obiščejo.

Župan pove, da se je o tem že pogovarjal z županom Durnsteina in bi bil obisk možen oktobra. Po uskladitvi datuma v razpravi naj bi to bil 17.10. 2025. Pove še, da si tudi oni želijo priti na obisk in sicer spomladi.

**Marko Bandelli** predlog absolutno podpira in pozdravlja.

Na glasovanje je bil dan

**SKLEP št. 12:**

**Občina Komen in Občina Dürnstein skleneta sporazum o pobratenju občin.**

**Za svečani podpis sporazuma s strani Občine Komen se pooblasti župana Občine Komen, mag. Erika Modica.**

**Sporazum o pobratenju občin stopi v veljavo, ko ga podpišeta župana obeh občin.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 10: Predlog Sklepa o izdaji soglasja k selitvi 6. razreda iz podružnice na centralno šolo

Ravnateljica osnovne šole **Dunja Peric** zelo podrobno obrazloži predlog selitve 6. razreda iz podružnice na matično šolo, ki izhaja iz strokovnega predloga za naslednje šolsko leto.

Pove tudi o težavah organizacije pouka 6. razreda na podružnični šoli.

Predlog šole sta predhodno obravnavala tudi Svet staršev in Svet šole, ki sta oba podala pozitivno mnenje k predlogu šole. Omenjeni predlog je bil na roditeljskem sestanku tudi predstavljen staršem bodočih šestošolcev.

Po predstavitvi župan poda besedo Odboru za negospodarstvo, ki je predlog obravnaval, obrazložil v zvezi z obravnavo na odboru, kar izhaja tudi iz zapisnika. In na koncu potrdil sklep kot začasni ukrep, ki naj velja samo za leto 2025 /26.

Po poročilu odbora **Župan** obrazloži, da je bila podružnična šola v začetku osnovana kot šola do 4. razreda in da je bilo precej težav s prostori in tudi prepričevanjem ljudi, da otroci ostanejo na podružnični šoli. Še enkrat pove, da se s selitvijo 6. razreda ne ukinja šole v Štanjelu in da se o kakršnikoli ukinitvi šole sploh ne pogovarjamo. 6. razred se glede na strokovne argumentacije seli v matično šolo v Komen. Upoštevati moramo strokovne argumente, kaj meni svet učiteljev tako na matični kot podružnični šoli, kaj meni svet staršev in ta mnenja tudi upoštevati. Tu ne gre za politično temveč za strokovno odločitev.

Župan odpre razpravo.

**Dunja Peric** pove, da občina že leta in leta podpira ta oddelek na podružnični šoli in financira dejavnosti in aktivnosti, ki jih ministrstvo ne.Za kvaliteto izvedbe pouka so zaslužne učiteljice in prav gotovo tudi občina, ki to dejavnost podpira in financira predmete, ki jih ministrstvo ne financira.

V razpravo se vključujejo skoraj vsi svetniki. **Damjan Grmek** pove, da bo podprl predlagani sklep in se ne boji za ukinitev šole.

**Goran Živec** vpraša, zakaj je zadeva sploh v obravnavi in če je sklep mišljen kot splošni ali posamični akt. Glede na pristojnosti občinskega sveta je mnenja, da občinski svet o tem sploh ne rabi odločati. Pove, da bo glasoval proti in ostal je zelo presenečen, ker število otrok upada. **Jožef Strnad** je razdvojen, kaj je dobrobit otrok in kje otroci dobijo več v Komnu ali v Štanjelu in o zadevi ne bo glasoval.

**David Zega** pove, da moramo gledati na dobrobit otrok in bo glasoval za selitev, ker je to po njegovem mnenju boljše tako za otroke kot iz vidika organizacije pouka.

**Metka Zver** se strinja, da je tehnično gledano najboljša rešitev za otroke, vendar je ta odločitev tudi politična odločitev. Bolj pomembno se ji zdi, da se da jasno sporočilo, da je vsak otrok pomemben.

**Marko Bandelli** se sprašuje, koliko je efektivno otrok v Štanjelu ter o pomenu predlaganega in se strinja, da se 6. razred seli.

**Dunja Peric** ponovno izpostavlja, da se kvaliteta pouka kljub izvajanju kombiniranega pouka ni slabši.

**Bojan Žlebnik** pove, da se bo glasovanja vzdržal, ker meni, da ni poklican, da bi odločal, kaj je prav in kaj ne. Pove pa, da je od vaške skupnosti Gornja Branica dobil mail, v katerem nasprotujejo prestavitvi 6. razreda v Komen.

**Goran Živec** še predlaga, da se odpravi sklep iz leta 2002.

**Stojan Kosmina** predlaga nov sklep in sicer da …. sledi usklajevanje besedila za sklep.

**19.20: Župan glede na uro odredi 20 minutni odmor.**

**19.40: Seja se nadaljuje.**

**Dunja Peric** zapusti sejno sobo.

Na glasovanje je bil dan

**SKLEP št. 13:**

**Občinski svet Občine Komen podpira sklep sveta Osnovne šole Antona Šibelja Stjenka Komen z dne 14. 5. 2025, ki se glasi: S šolskim letom 2025/26 se oddelek 6. razreda s podružnice seli na centralno šolo in je na šoli v Štanjelu v bodoče organiziran pouk le za razredno stopnjo – do 5. razreda.**

Prisotnih je 11 članov sveta.

Sklep je bil z 7 glasovi ZA, in 2 PROTI sprejet.

**Dunja Peric se po glasovanju vrne v sejno sobo.**

Točka 11: Predlog Sklepa o sofinanciranju ločenega izvajanja pouka posameznih predmetov v kombiniranem oddelku 2. in 3. razreda v Podružnični šoli Štanjel v šolskem letu 2025/2026

Župan prosi ravnateljico, da predstavi predlog sklepa.

**Dunja Peric** na kratko obrazloži predlog.

Po predstavitvi župan poda besedo Odboru za negospodarstvo, ki je predlog obravnaval, in soglasno potrdil predlagani sklep.

Župan odpre razpravo.

Brez razprave je bil na glasovanje dan

**SKLEP št. 14:**

**Občina Komen bo zagotovila sofinanciranje ločenega izvajanja pouka posameznih predmetov v kombiniranem oddelku 2. in 3. razreda v Podružnični šoli Štanjel v šolskem letu 2025/2026 v skladu z razpoložljivimi finančnimi sredstvi, zagotovljenimi v proračunih za leti 2025 in 2026 na proračunski postavki 190313 'Sofinanciranje ločenega izvajanja pouka v POŠ Štanjel'.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 12: Predlog Sklepa o izdaji soglasja k razporeditvi presežka prihodkov nad odhodki javnega zavoda Kosovelova knjižnica Sežana;

Krajšo obrazložitev poda Soraja Balantič.

Po predstavitvi župan poda besedo Odboru za negospodarstvo, ki je predlog obravnaval, in soglasno potrdil predlagani sklep.

Brez razprave je bil na glasovanje dan

**SKLEP št. 15:**

**Presežek prihodkov nad odhodki javnega zavoda Kosovelova knjižnica Sežana za leto 2024 v višini 1.497,00 EUR se porabi za nakup knjižnih polic.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 13: Predlog Sklepa o potrditvi cenika vstopnin in vodenj v Štanjelu 2025

**Urban Grmek Masič** obrazloži predlog sklepa in predstavi vsebino novega cenika.

Župan odpre razpravo.

V razpravi **Marko Bandelli** pove, da v povišanju ne vidi nič spornega.

**Metka Zver** vpraša ali drži, da bo ob odprtju novih prostorov gradu za občane občine Komen prost vstop?

**Urban Grmek Masič** odgovori, da bodo na odprtje vabljeni vsi občani. V sredo 18.6. bo ob 17.uri bo potekal uradni del, kamor pride tudi predsednica države, ob 18.uri pa se bo nadaljevalo za vse. Od odprtja pa do konca septembra bodo imeli vsi občani Občine Komen možnost brezplačnega ogleda novega muzeja.

**Urban Grmek Masič** pove, da kot pripravljavec gradiva za to točko o tej točki ne bo glasoval.

Po zaključku razprave je bil na glasovanje dan

**SKLEP št. 16:**

**Občinski svet Občine Komen potrjuje Cenik vstopnin in vodenj v Štanjelu 2025.**

**Ceniki pričnejo veljati z dnem 18. 6. 2025.**

Prisotnih je 11 članov sveta.

Sklep je bil soglasno, z 11 glasovi ZA, sprejet.

Točka 14: Predlog Sklepa o ukinitvi statusa grajenega javnega dobra na parcelah št. 26/2, 950/46 in 950/47 vse k.o. 2416 Štanjel

Župan poda kratko obrazložitev.

Župan odpre razpravo.

Brez razprave je bil na glasovanje dan

**SKLEP št. 17:**

1. **Ugotavlja se, da nepremičnine s parc. št. 26/2 k.o. 2416 Štanjel, v izmeri 28 m2, 950/46 k.o. 2416 Štanjel, v izmeri 97 m2 in 950/47 k.o. 2416 Štanjel, v izmeri 9 m2, v zemljiški knjigi vpisane z zaznambo grajenega javnega dobra v lasti Občine Komen, ne služijo več vpisanemu namenu, zato se status grajenega javnega dobra ukine.**
2. **Navedene nepremičnine izgubijo status grajenega javnega dobra z ugotovitveno odločbo, ki jo izda po uradni dolžnosti občinska uprava. Občinska uprava na podlagi navedene pravnomočne odločbe vloži zemljiškoknjižni predlog za izbris grajenega javnega dobra. Z izbrisom zaznambe javnega dobra postanejo parcele št. 26/2, 950/46 in 950/47 vse k.o. 2416 Štanjel last Občine Komen.**
3. **Ta sklep začne veljati naslednji dan po objavi v Uradnem listu Republike Slovenije.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

**Točka 15: Predlog sklepa o dopolnitvi Načrta ravnanja z nepremičnim premoženjem Občine Komen za leto 2025**

Župan poda krajšo obrazložitev dopolnitve načrta razpolaganja.

Župan odpre razpravo.

Brez razprave je bil na glasovanje dan

**SKLEP št. 18:**

1. **Občinski svet Občine Komen sprejme dopolnitev Načrta ravnanja z nepremičnim premoženjem Občine Komen za leto 2025, ki je priloga tega sklepa.**
2. **Ta sklep prične veljati naslednji dan po objavi na spletni strani Občine Komen.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 16: Predlog Sklepa o imenovanju občinske volilne komisije

Župan preda besedo predsedniku KMVI Davidu Zegi, ki predstavi postopek in predlog imenovanja.

Župan odpre razpravo.

Brez razprave je bil na glasovanje dan

**SKLEP št. 19:**

1. **Imenuje se občinska volilna komisija Občine Komen v sestavi:**

**Predsednik: Tomaž Benko, Kobdilj 4D, 6222 Štanjel**

**Namestnik: Ivan Uršič, Komen 31, 6223 Komen**

**Član: Sara Štrekelj Ličen, Gorjansko 66, 6223 Komen**

**Namestnik: Tanja Marc, Kobjeglava 25, 6222 Štanjel**

**Član: Egon Prelec, Tupelče 8c, 6222 Štanjel**

**Namestnik: Robert Rodman, Komen 72a, 6223 Komen**

**Član: Ana Mržek, Hruševica 12, 6225 Štanjel**

**Namestnik: Dimitrij Čigon, Hruševica 29, 6222 Štanjel**

1. **Mandatna doba članov občinske volilne komisije traja 4 leta.**
2. **Ta sklep se objavi v Uradnem listu Republike Slovenije ter prične veljati z dnem 1. 7. 2025.**

Prisotnih je 12 članov sveta.

Sklep je bil soglasno, z 12 glasovi ZA, sprejet.

Točka 17: Predlog Sklepa o podelitvi priznanj Občine Komen za leto 2025

Župan preda besedo predsedniku KMVI Davidu Zegi, ki predstavi postopek, prejete predloge, predlagatelje in predlog imenovanja za vse skupaj, sprejme pa se posamezne sklepe.

Župan odpre razpravo.

Brez razprave je bil na glasovanje dan

**SKLEP št. 20:**

**Naziv Častni občan Občine Komen za leto 2025 se podeli posthumno ALBERTU MERLU, dr. med.**

Prisotnih je 12 članov sveta.

Sklep je bil z 12 glasovi ZA, sprejet.

**SKLEP št. 21:**

**Zlati grb Občine Komen za leto 2025 se podeli DUŠANI ŠVAGELJ.**

Prisotnih je 12 članov sveta.

Sklep je bil z 12 glasovi ZA, sprejet.

**SKLEP št. 22:**

**Priznanje Občine Komen za leto 2025 se podeli:**

* **VAŠKI SKUPNOSTI BRESTOVICA IN VAŠKI SKUPNOSTI ŠKRBINA,**
* **NADJI MISLEJ BOŽIČ,**
* **ERVINU ZEGI.**

Prisotnih je 12 članov sveta.

Sklep je bil z 12 glasovi ZA, sprejet.

Točka 17: Vprašanja, pobude odgovori

Župan pove, da je občini uspelo spraviti do konca Občinsko celostno prometno strategijo, da bi lahko to občinski svet sprejel. Za to sejo je bilo že prepozno zaradi postopka. Cilj je, da bi do konca junija to sprejeli, da bi se lahko naprej prijavljali s kolesarskimi povezavami. Občinskim svetnikom je ponudil dve možnosti: ali imamo izredno sejo 11. 6. ali redno sejo 23.6. ? g. Živec vpraša, če lahko to sprejmemo na dopisni seji in nato so svetniki sprejeli, da se Občinska celostna prometna strategija sprejme na dopisni seji.

Adrijana Konjedič: pove, da je bila v Kodretih v vaškem domu, kjer je videla v nadstropju prazne prostore, ki so praktično končani in bi lahko v prvem in drugem nadstropju uredili 4 krasna stanovanja za mlade in to predlaga.

Bojan Žlebnik: pojasni, da je vaški dom v najemu od župnije za 99 let. Obnovil se je s samoprispevkom Braničarjev in občina je že dala predlog, da bi se tam uredilo stanovanja, vendar so bili občani mnenja, da ne bodo nikogar spustili noter, ker ga potem ne bodo mogli spraviti ven. Na kratko so proti takemu predlogu. Se pa osebno strinja s predlogom, vendar je potrebno prej govoriti z ljudmi.

Župan obrazloži, da ima občina predvideni dve stanovanji nad dvorano v Kobdilju, v Brestovici, Gorjanskem in Svetem bi morali iti v kompletno prenovo za zagotovitev stanovanj, v Komnu pa so načrti pripravljeni za blok za Tušem.

David Zega pokomentira odgovor župana glede umirjanja prometa v Gorjanskem. Prebere zadnji stavek pisnega odgovora. Meni, da rešitev z omejitvijo na 30 km/h ni v redu, ker bi morali vozniki iz 90 zmanjšati na 30, istočasno pa sredi vasi, kjer bi bila omejitev potrebna, le-ta ni predvidena. Rešitev ni dobra. Predlaga semafor, kot so rešitve v npr. Italiji, če presežeš hitrost. Sprašuje, če je to sploh možno pri nas.

Župan odgovarja, da je, glede na to, da je cesta državna, v dogovoru z DRSI je občina naročila idejno zasnovo za ureditev prometa. Obljubili so, da bodo proučili celotno dolžino odseka skozi naselje. Obljubi, da bo še enkrat govoril z njimi, da se čimprej najde ustrezna rešitev ob rekonstrukciji državne ceste.

David Zega predlaga, da se zagotovi v proračunu dodatna sredstva za vzdrževanje občinske stavbe. Pove, da je že osem let svetnik in se mu zdi, da na pisoarju v moškem stranišču že pet let piše, da ne dela.

Marko Bandelli ima tri zadeve in sicer:

1. Glavna vrata v zadružnem domu v Štanjelu naj se pobarva,
2. Na cestah (regionalnih) opaža, da se ob počivališča odlaga material. Zanima ga kdo se je to izmislil. Enako je v občini Sežana, Divača. Torej edini del, kjer se lahko vozniki ustavijo ali umaknejo s cestišče in še to zaprejo.
3. EKO otok v Kobdilju – na pokopališču ga nočejo. Potrebno dobiti boljšo lokacijo, govorilo se je včasih od starega balinišča, kjer bi se lahko uredilo tudi parkirišča. Lastnik je AS in občina je tudi delni lastnik. EKO otok ob pokopališču ga ljudje ne marajo in je to neprimerna lokacija. Predlaga, da se župan pozanima o drugi možnosti pri agrarni skupnosti.

Župan odgovori, da je cca. 10 dni nazaj imel sestanek z vaškim odborom, ki vztraja na navedeni lokaciji, za kar so dobili odobrena sredstva iz participativnega proračuna za postavitev in ureditev EKO otoka. Glede AS pa so obljubili, da bodo šli v akcijo, da se vidi, kaj se da narediti.

V razpravo se vključi Adrijana Konjedič, ki meni, da je lokacija ob pokopališču skrajno neprimerna.

Župan še predlaga, da se skliče sestanek vaške skupnosti in se pogovorijo o primernosti lokacije.

Marko Bandelli sporoči, da bodo pripravili dopis oz. pobudo in ga uradno poslali na občino.

Bojan Žlebnik: ima dve vprašanji – ali je bil zapisnik seje odbora za gospodarstvo potrjen?

Goran Živec: odgovori, da je bil zapisnik potrjen.

Bojan Žlebnik: sprašuje, kaj se je zgodilo s sklepom prejšnjih sej v zvezi z OPN oz. tehnično posodobitvijo oz. je bilo dogovorjeno o posebni točki - poročilo o OPN in izvajanje sklepov OS in odbora. Potrebno je temu posvetiti več pozornosti. Pove, da je ga. Nardin oddala tehnično posodobitev, imeli smo grafično predstavitev, na kar mora dati LOKUS mnenje, ni pa odbor dobil odgovora, da bo LOCUS do naslednje seje povedal, ali se strinja z nadzorom. Kot predsednik odbora je zato, da se pogodbe ne prekine, za kar bi moral LOCUS pripraviti terminski plan do kdaj bo LOCUS pripravil osnutek…

Predlaga, da se za naslednjo sejo naredi posebno točko v zvezi z OPN in da LOCUS pripravi in dostavi nov terminski plan.

Predlaga, da se za vsako sejo naredi posebno točko posvečeno OPN-ju.

Drugo vprašanje je: Kaj je s parkiriščem za avtobuse v Štanjelu?

Župan odgovarja, da se vloga za gradbeno dovoljenje še ni oddala, ker imamo problem s projektantko, ki se ne javi.

Stojan Kosmina: ima repliko, da je bil 15.maja sestanek odbora za gospodarstvo in da je pričakoval zapisnik, da bi se seznanil z zadevo okrog OPN-ja.

Bojan Žlebnik: odgovarja, da je res podpisal zapisnik šele danes, vendar bi lahko šel ven tudi samo osnutek zapisnika.

Goran Živec – 1. Prosi, če lahko dobi informacijo v zvezi s pristojbinami za urejanje gozdnih cest, saj to nadomestilo plačuje zdaj več občanov. Ta denar naj bi dobila občina.

Direktor občinske uprave pove, da se od pristojbine res dobi del sredstev za urejanje gozdnih poti in presek, vendar to pride skupaj s programom, ki ga mora občina izvesti. Občina tako izvede razpis in izbere izvajalca ter nato zahteva povračilo sredstev. Letno je teh sredstev okrog 20.000 €, V občinskem proračunu pa se vedno zagotovijo še dodatna lastna sredstva za vzdrževanje gozdih poti in presek saj navedena sredstva ne zadoščajo.

Goran Živec – 2. Ponavlja vprašanje, da se mu odgovori na svetniško vprašanje, kaj se dogaja na parceli št. 1678/31, k.o. Gabrovica pred hišo Gabrovica 14? Ve da je kompleksna zadeva in zahteva pisni odgovor – vprašanje postavlja četrtič.

Jožef Strnad – Ko se asfaltirajo ceste državne ali lokalne, naj se asfaltirajo tudi priključki na cesto (vsaj 2m). Imamo veliko problemov na priključevanjih, če priključki niso končani. Glej Komen – Volčji grad ob kalu – kolovoz, ki se dnevno uporablja. Na določenih cestah so narejene ponikovalnice. Vsaj do ponikovalnic naj bi bil narejen asfalt.

Župan odgovarja, da kar se tiče lokalnih poti in občinskih cest se to da, za državne pa ne more reči nič. Saj je zato pristojna direkcija RS za ceste. Jim bo pa občina to pobudo posredovala

Metka Zver – podaja pojasnilo glede demografije in zmanjšanega števila otrok. To temo so odprli že na odboru, vendar meni, da je tej temi potrebno posvetiti širšo pozornost in predlaga oz. daje pobudo, da se ta tema odpre tudi na občinskem svetu in je to ena od točk na enem od naslednjih občinskih svetov, vendar je potrebno na to temo naredimo raziskava in analiza, na podlagi katere bi iskali, na kakšen način se tega lotiti.

Župan se bomo pozanimali, kako se tega lotevajo v drugih občinah in kako se te raziskave sploh lotiti.

Jože Strnad predlaga sodelovanje s kakšno fakulteto. Nabor aktivnosti lahko podamo sami.

Župan zaključi sejo.

Seja se je zaključila ob 20.55.

|  |  |
| --- | --- |
|  |  |
| ZapisalIztok Felicjandirektor občinske uprave | **mag. Erik Modic,** **župan** |